《送徐景说归三衢》
宋代·高斯得

秋风吐商气，庭树戚以飞。美人悼时节，去意不可鞿。

朋阴傲排荡，晨光弄熹微。灵修岂敢怨，浩荡终难依。

岐分蹈一失，决此存亡机。僵株擢新稊，倏忽成十围。

阳阸人所愿，苍天讵能违。蹇予于夫子，亮节深所希。

取舍既共是，排拫亦同非。岂伊桐江上，裴回送将归。

时危抱深感，人远伤遐睎。国家福未艾，祖宗临孔威。

愿子崇明德，桑榆借光辉。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。